S-572/2014

Mál þetta, sem var dómtekið 3. þ.m., er höfðað með ákæru lögreglustjórans á höfuðborgarsvæðinu, útgefinni 28. október 2014, á hendur E-kvk-þgf Ó-kvk-þgf A-kvk-þgf, kt. 000000-0000, Sæbólsbraut 26 í Kópavogi, „fyrir eftirtalin hegningar- og fíkniefnalagabrot:

I.

Þjófnað, með því að hafa:

1. Mánudaginn 12. ágúst 2013, í verslun Elko, Skeifunni í Reykjavík, stolið 5 mynddiskum, Amethyst hátalarastöð og Goclever R721 spjaldtölvu, samtals að verðmæti 41.475 krónur.

2. Föstudaginn 3. janúar 2014, í verslun Hagkaups, Smáralind í Kópavogi, stolið snyrtivörum, samtals að verðmæti. 7.345 krónur.

3. Þriðjudaginn 21. janúar 2014, í verslun Bónuss, Nýbýlavegi í Kópavogi, stolið matvöru, samtals að verðmæti 938 krónur.

4. Þriðjudaginn 11. mars 2014, í verslun Hagkaups, Skeifunni í Reykjavík, stolið matvöru og fatnaði, samtals að fjárhæð 5.099 krónur.

Telst þetta varða við 244. gr. almennra hegningarlaga nr. 19/1940.

II.

Fíkniefnalagabrot, með því að hafa föstudaginn 24. maí 2013 að dvalarstað sínum að Rauðarárstíg 30 í Reykjavík, haft í vörslum sínum í sölu- og dreifingarskyni 75,08 g af amfetamíni, og jafnframt haft í vörslum sínum 1.143 g af kannabislaufum og 1,40 g af tóbaksblönduðu kannabis, sem lögregla fann við leit.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Þess er krafist að ákærða verði dæmd til refsingar og til greiðslu alls sakarkostnaðar. Jafnframt er krafist upptöku á samtals 75,08 g af amfetamíni, 1.143 g af kannabislaufum og 1,40 g af tóbaksblönduðu kannabis, sem lagt var hald á 24. maí 2013.

Ákærða hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu og eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þá háttsemi sem henni er gefin að sök í málinu og er réttilega heimfærð til refsiákvæða í ákæru.

Ákærðu, sem er fædd árið 1989, var gerð þriggja mánaða fangelsisrefsing með dómi 28. nóvember 2012 fyrir þjófnaðarbrot og fyrir að hafa ekið bifreið undir áhrifum ávana- og fíkniefna og svipt ökurétti. Með þeim dómi var hún jafnframt svipt ökurétti ævilangt, en hún hafði þá þrívegis sætt refsingu og sviptingu ökuréttar tímabundið fyrir að aka bifreið undir áhrifum ávana- og fíkniefna, en að auki í tvö seinni skiptin fyrir að aka svipt ökurétti. Þá var ákærðu með dómi 22. mars 2013 gert að sæta fangelsi í 6 mánuði, skilorðsbundið til þriggja ára, fyrir brot gegn 217. gr. og 225. gr. almennra hegningarlaga. Loks var ákærða dæmd 3. desember 2013 í 9 mánaða fangelsi, þar af 6 mánuði skilorðsbundið, fyrir þjófnaðarbrot og akstur bifreiðar undir áhrifum ávana- og fíkniefna, og 5. sama mánaðar gekkst hún undir sektargreiðslu fyrir brot gegn lögum um ávana- og fíkniefni. Með dóminum, sem var birtur ákærðu 11. febrúar 2014, var skilorðsdómurinn frá 22. mars 2013 tekinn upp.

Brot þau sem ákærða er nú sakfelld fyrir voru að hluta framin áður en dómurinn 3. desember 2013 var kveðinn upp og að hluta eftir það. Þá er eingöngu um skilorðsrof að ræða að því er tekur til þjófnaðarbrotsins 11. mars 2014. Með vísan til 60. gr. almennra hegningarlaga verður skilorðshluti dómsins tekinn upp og ákærðu gerð refsing í einu lagi eftir reglum 77. og 78. gr. laganna. Er refsing ákærðu ákveðin fangelsi í 9 mánuði. Að framangreindu virtu og þegar litið er til breytinga sem orðið hafa á högum ákærðu þykir mega fresta fullnustu refsingarinnar og skal hún falla niður að liðnum þremur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga.

Með vísan til 6. mgr. 5. gr. laga um ávana- og fíkniefni er fallist á kröfu um upptöku á fíkniefnum sem lögregla lagði hald á 24. maí 2013.

Ákærða verður dæmd til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda hennar, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærða, E-kvk-nf Ó-kvk-nf A-kvk-nf, sæti fangelsi í 9 mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða sæti upptöku á 75,08 g af amfetamíni, 1.143 g af kannabislaufum og 1,40 g af tóbaksblönduðu kannabis.

Ákærða greiði 174.857 krónur í sakarkostnað, þar með talda þóknun skipaðs verjanda síns, S-kk-ef S-kk-ef héraðsdómslögmanns, 99.200 krónur.

Þ-kk-nf I-kk-nf N-kk-nf